Document ID: 31987D0230

Title and Content:
***** ΑΠΟΦΑΣΗ ΤΟΥ ΣΥΜΒΟΥΛΙΟΥ της 7ης Απριλίου 1987 για την τροποποίηση της οδηγίας 80/1095/ΕΟΚ και των αποφάσεων 80/1096/ΕΟΚ και 82/18/ΕΟΚ όσον αφορά τη διάρκεια και τα χρηματοδοτικά μέσα των μέτρων για την εξάλειψη της κλασικής πανώλης των χοίρων (87/230/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), τη γνώμη της Οικονομικής και Κοινωνικής Επιτροπής (3), Εκτιμώντας: ότι η απόφαση 80/1096/ΕΟΚ του Συμβουλίου της 11ης Νοεμβρίου 1980 περί καθιερώσεως χρηματοδοτικής δράσης της Κοινότητας για την εξάλειψη της κλασικής πανώλης των χοίρων (4), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (5), περιόρισε τη διάρκεια της δράσης σε πέντε έτη· ότι, κατά τη διάρκεια της περιόδου αυτής, ενέσκηψε σοβαρή επιζωοτία κλασικής πανώλης των χοίρων στο έδαφος ορισμένων κρατών μελών και κατέστησε δύσκολη για τα κράτη μέλη αυτά την ολοκληρωμένη πραγματοποίηση του προγράμματός τους εξάλειψης, που προβλέπεται στην οδηγία 80/1095/ΕΟΚ του Συμβουλίου της 11ης Νοεμβρίου 1980 περί καθορισμού των όρων που αποβλέπουν να απαλλάξουν και να διατηρήσουν το έδαφος της Κοινότητας απαλλαγμένο από την κλασική πανώλη των χοίρων (6)· ότι η πρόταση της Επιτροπής, που εξετάζεται τώρα από το Συμβούλιο, έχει ως στόχο τη συνέχιση της δράσης για την εξάλειψη της κλασικής πανώλης των χοίρων ενισχύοντας τα μέτρα καταπολέμησης· ότι, αναμένοντας την απόφαση του Συμβουλίου για το σύνολο της εν λόγω πρότασης και με την επιφύλαξη των διεξαγομένων εργασιών σχετικά με αυτό το θέμα, θα πρέπει, προκειμένου να μην υπάρξει διακοπή της εν λόγω δράσης, να παραταθεί κατά ένα έτος η διάρκεια της χρηματοδοτικής δράσης της Κοινότητας που προβλέπεται στην απόφαση 80/1096/ΕΟΚ για ένα συμπληρωματικό έτος · ότι θα πρέπει να τροποποιηθεί ανάλογα η οδηγία 80/1095/ΕΟΚ καθώς και η απόφαση 82/18/ΕΟΚ (7), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Η οδηγία του Συμβουλίου 80/1095/ΕΟΚ τροποποιείται ως εξής: α) στο άρθρο 3 παράγραφος 3, οι όροι «5 ετών» αντικαθίστανται από τους όρους «έξη ετών»· β) στο άρθρο 4 παράγραφος 1 και παράγραφος 4 στοιχείο β), οι όροι «5 ετών» και «πενταετούς» αντικαθίστανται, αντίστοιχα, από τις λέξεις «έξη ετών» και «εξαετούς»· γ) στο άρθρο 12 παράγραφος 2: - ο όρος «πενταετής» αντικαθίσταται από τον όρο «εξαετής», - οι όροι «προ της 1ης Ιανουαρίου 1987» αντικαθίστανται από τους όρους «πριν από την 1η Ιανουαρίου 1988» και - οι όροι «πριν από την 1η Ιουλίου 1992» αντικαθίστανται από τους όρους «πριν από την 1η Ιουλίου 1993». 2. Η απόφαση 80/1096/ΕΟΚ τροποποιείται ως εξής: α) στο άρθρο 2 παράγραφος 1, οι όροι «πέντε έτη» αντικαθίστανται από τους όρους «έξη έτη»· β) στο άρθρο 2 παράγραφος 2: - οι όροι «35 εκατομμύρια ECU» αντικαθίστανται από τους όρους «38 εκατομμύρια ECU» και - οι όροι «10 εκατομμύρια ECU» αντικαθίστανται από τους όρους «12 εκατομμύρια ECU»· γ) στο άρθρο 3 παράγραφος 5, προστίθεται το ακόλουθο εδάφιο: «Με την επιφύλαξη του άρθρου 12 παράγραφος 2 της οδηγίας 80/1095/ΕΟΚ, η χρηματοδοτική συμμετοχή της Κοινότητας παραμένει δεδομένη για τα μέτρα που αποφασίζονται από τα κράτη μέλη για την παράταση κατά ένα έτος των προγραμμάτων που εγκρίθηκαν σύμφωνα με το άρθρο 5 παράγραφος 3.» 3. Στο άρθρο 1 παράγραφος 2 της απόφασης 82/18/ΕΟΚ η λέξη « πενταετής» αντικαθίσταται από τη λέξη «εξαετής». Άρθρο 2 Πριν από την 1η Νοεμβρίου 1987, το Συμβούλιο, μετά από πρόταση της Επιτροπής, αποφασίζει με ειδική πλειοψηφία, για τη θέσπιση συμπληρωματικής χρηματοδοτικής δράσης της Κοινότητας καθώς και για τα μέτρα που πρέπει να εφαρμόσουν τα κράτη μέλη ώστε να επιτευχθεί η εξάλειψη της κλασικής πανώλης των χοίρων στην Κοινότητα. Άρθρο 3 Η παρούσα απόφαση εφαρμόζεται από την 1η Ιανουαρίου 1987. Άρθρο 4 Η παρούσα απόφαση απευθύνεται στα κράτη μέλη. Λουξεμβούργο, 7 Απριλίου 1987.

Classification Labels:
322
321

Label Descriptions:
{"322": "Διαχείριση", "321": "ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ"}

EuroVoc IDs (Original): 5283
1154
1005
5962
1707
5877

EuroVoc IDs (Expanded): 5283
1154
1005
5962
1707
5877

Dataset Source: meu

Split: train